Mødet er åbnet. Fra statsministeren har jeg modtaget brev om, at det efter statsministerens indstilling ved kongelig resolution den 24. august 2019 blev bestemt, at ressortansvaret for opgaver vedrørende bogholderi og regnskab m.v., der vedrører Rigsombudsmanden i Grønland, overføres fra finansministeren til statsministeren. Meddelelsen vil fremgå af www.folketingstidende.dk (jf. nedenfor). Efter min indstilling er det ved kongelig resolution af 24. august 2019 bestemt, at ressortansvaret for alle opgaver vedrørende bogholderi og regnskab, herunder kreditor- og debitoradministration, udarbejdelse af perioderegnskab, administration af kasse og likviditet, anlægsadministration, regnskabsmæssig registrering af tilskud i Navision Stat, vedligeholdelse af registreringsramme i regnskabssystemet, bogføring af rejseafregning samt udarbejdelse af standard ledelsesinformation til understøttelse af institutionernes styringsbehov, der vedrører Rigsombudsmanden i Grønland, i henhold til nærmere aftale mellem finansministeren og statsministeren overføres fra finansministeren til statsministeren pr. 1. september 2019. Jeg beder formanden underrette Folketinget herom. Sign.: Mette Frederiksen Socialdemokratiets folketingsgruppe har meddelt mig, at den med virkning fra den 4. september 2019 har udpeget medlem af Folketinget Flemming Møller Mortensen som ny statsrevisor for den resterende del af indeværende funktionsperiode. Den pågældende er herefter valgt. Alternativets folketingsgruppe har meddelt mig, at medlem af Folketinget Torsten Gejl er udpeget som medlem af Lønningsrådet i stedet for Carolina Magdalene Maier, og at medlem af Folketinget Susanne Zimmer er udpeget som stedfortræder i Lønningsrådet i stedet for René Gade for den resterende del af indeværende funktionsperiode.
Der er ikke stillet ændringsforslag. Ønsker nogen at udtale sig? Da det ikke er tilfældet, er forhandlingen slut. Jeg foreslår, at lovforslaget går direkte til tredje behandling uden fornyet udvalgsbehandling. Hvis ingen gør indsigelse, betragter jeg det som vedtaget. Det er vedtaget.
Forhandlingen er åbnet. Er der nogen, der ønsker ordet? Da det ikke er tilfældet, er forhandlingen sluttet. Jeg foreslår, at forslaget til folketingsbeslutning henvises til Udvalget for Forretningsordenen. Hvis ingen gør indsigelse, betragter jeg det som vedtaget. Det er vedtaget.
Der er ikke mere at foretage i dette møde. Folketingets næste møde afholdes torsdag den 12. september 2019, kl. 10.00. Jeg henviser til den dagsorden, der vil fremgå af Folketingets hjemmeside.